Vrou vrygelaat wat baba op video ‘mishandel’‘n Skermskoot uit die video. Die aanklagte teen ŉ vrou, wat op ŉ video te siene is waar sy na bewering ŉ baba by ŉ dagsorgsentrum in Diepsloot in die noorde van Johannesburg mishandel, is teruggetrek. Die video het opslae gemaak nadat dit onlangs wyd op sosiale media versprei is. In die video kan gesien word hoe die vrou oënskynlik haar hand oor ŉ huilende baba se gesig hou. Die baba skop met sy voete soos hy skynbaar probeer om uit die vrou se greep te ontsnap voordat hy naderhand stil word. Wanneer die vrou haar hand verwyder, begin die baba weer huil. In ‘n stadium kan ook gesien word hoe die vrou die baba skud. Kapt. Mavela Masondo, woordvoerder van die polisie, het gesê die voorval het vermoedelik in Desember by die dagsorgsentrum gebeur, maar die video het eers onlangs aan die lig gekom. Niemand het die vrou by die polisie aangegee nie, maar die polisie het besluit om self ŉ saak te begin nadat die video onder hul aandag gebring is. Die vrou is Maandag in hegtenis geneem en het Woensdag in die hof verskyn. “Nadat die vrou in die hof verskyn het, het die staatsaanklaer besluit dat die aanklagte voorlopig teen haar teruggetrek moet word totdat die baba se ma opgespoor kan word en die polisie ŉ verklaring by haar kan kry,” het Masondo gesê. “Die polisie probeer ook vasstel wie die video geneem het en wil ook eers by hierdie ooggetuie ŉ verklaring kry.” ‘n Skermskoot uit die video. Hy het gesê die aanklagte is dus voorlopig teruggetrek, maar daar is steeds ŉ moontlikheid dat dit weer teen die vrou aanhangig gemaak sal word. Die vrou se naam kan nie bekendgemaak word nie aangesien sy nie in dié stadium meer op enige aanklagte teregstaan nie. Volgens Masondo dui die polisie se voorlopige ondersoek daarop dat die baba se ma ŉ Zimbabwiër en tans uit die land is. Intussen berig African News Agency dat Nandi Mayathula-Khoza, die Gautengse LUR vir maatskaplike ontwikkeling, gesê het dit is nog nie duidelik of die dagsorgsentrum by die departement geregistreer is nie. Die video van die voorval is intussen deur verskeie gebruikers op YouTube gedeel en kan hier gekyk word. Die video is ontstellend en nie geskik vir sensitiewe kykers nie.